Съдържание

# Потребителски функции

Можете да използвате потребителски функции в LibreOffice Calc по следните начини:

- Можете да дефинирате свои функции чрез развойната среда на Basic. Този метод изисква основни познания по програмиране.

- Можете да програмирате функции като приставки. Този метод изисква по-задълбочени познания по програмиране.

## Дефиниране на функция с LibreOffice Basic

1. Изберете Инструменти - Макроси - Редактиране на макроси.

2. Ще се покаже средата за програмиране на Basic.

3. В прозореца „Каталог на обектите“ щракнете двукратно върху модула, в който искате да се съхранява макросът.

4. Въведете кода на функцията. В този пример дефинираме функция VOL(a; b; c), която изчислява обема на правоъгълен паралелепипед с дължини на ръбовете a, b и c:

        Function VOL(a, b, c)
            VOL = a*b*c
        End Function

- Затворете прозореца на развойната среда на Basic.

  Вашата функция автоматично се записва в избрания модул и е вече на разположение. Ако искате да използвате функцията в документ на Calc в друг компютър, можете да я копирате в документа, както е описано в следващия раздел.

## Копиране на функция в документ

В стъпка 2 от "Дефиниране на функция с LibreOffice Basic", в диалога Макрос щракнахте върху Редактиране. По подразбиране в полето Макрос от е избран модулът Моите макроси - Standard - Module1. Библиотеката Standard се намира локално във вашата потребителска директория.

Ако искате да копирате потребителска функция в документ на Calc:

1. Изберете Инструменти - Макроси - Управление на макроси - Basic.

2. В полето Макрос от изберете Моите макроси - Standard - Module1 и натиснете Редактиране.

3. В развойната среда на Basic изберете изходния код на вашата потребителска функция и го копирайте в клипборда.

4. Затворете прозореца на Basic.

5. Изберете Инструменти - Макроси - Управление на макроси - Basic.

6. В полето Макрос от изберете (Име на документа на Calc) - Standard - Module1. Натиснете Редактиране.

7. Поставете съдържанието на клипборда в развойната среда на Basic за документа.

## Използване на потребителска функция в LibreOffice Calc

След като дефинирате функцията VOL(a; b; c) в развойната среда на Basic, можете да я прилагате по същия начин като вградените функции на LibreOffice Calc.

1. Отворете документ на Calc и въведете числа за параметрите a, b и c на функцията в клетките A1, B1 и C1.

2. Поставете курсора в друга клетка и въведете следното:

   =VOL(A1;B1;C1)

3. Функцията ще бъде изчислена и ще видите резултата в избраната клетка.

Теми, свързани с показаната

Изчисляване в електронни таблици

Въвеждане на формули

Извикване на скриптове на Python от Basic